АҞӘА, абҵара 4 - Sputnik. Гал ақалақь агәҭаны аӡыршьҭра арыцқьараан иаарԥшын аӡымҩангагатә цәаҳәақәа. Урҭ ақалақь ахадара рхы иадырхәараны иҟоуп араионтә хәышәтәырҭа ӡыла аиқәыршәаразы ҳәа аанацҳауеит Гал ТВ.
Гал ақалақьтә нхамҩа аусбарҭеи "ИнгурГЭСи" русзуҩцәеи ари амчыбжь азы Самурзаҟантәи амҩа иахьаԥну аусурақәа ирҿуп.
"50 шықәса инарзынаԥшуеит аӡышьҭра дымрыцқьеижьҭеи. Аусурақәа ирылҵшәаханы аӡы гәылҭәаала ицо иалагеит. Уи адагьы алыкь аҿы иҳаԥшааит адгьыл иҵалахьаз аӡымҩангагатә цәаҳәақәа. Урҭ уажәы ҳхы иархәаны апроблема ду аӡбра ҳалшоит. Абиуџьеттә ԥарақәа ныххом Галтәи ахәышәтәырҭа ӡыла аиқәыршәаразы", - Гал ТВ иазеиҭеиҳәеит ақалақь ахада ихаҭыԥуаҩ Дмитри Адлеиба.
Адлеиба еиҭеиҳәеит хара имгакәа ақалақь агәы аҟны арԥшӡаратә усурақәа шымҩаԥгахо. Еиҭарҳараны иҟоу аҵлақәа, ачықьқәа, ашәҭқәа. Ақалақь ахадара ирыгәҭакуп аӡышьҭырҭақәа рыҟаҵара.
Гал ақалақь аҿы аӡиасқәа рӡышьҭра арыцқьара макьана имҩаԥысуеит.
Адлеиба иажәақәа рыла ааигәа инхо ауааԥсыра рҟынтәи аҳәара роуеит аӡқәа рҟара арӷәӷәаразы. Имҩаԥысуа аусурақәа, Гал азы ипроблемоу аӡхыҵрақәа рызҵаара рыӡбараны иҟоуп ҳәа иршьоит аҟазауаа.